和太尉戲贈高陽公
作者：上官儀
朝代：唐

paragraphs: 薰爐御史出神仙，雲鞍羽蓋下芝田。
紅塵正起浮橋路，青樓遙敞御溝前。
傾城比態芳菲節，絕世相嬌是六年。
慣是洛濱要解珮，本是河間好數錢。
翠釵照耀銜雲髮，玉步逶迤動羅袜。
石榴絞帶輕花轉，桃枝綠扇微風發。
無情拂袂欲留賓，詎恨深潭不可越。
天津一別九秋長，豈若隨聞三日香。
南國自然勝掌上，東家復是憶王昌。